หุ้นสหรัฐฯปิดลบแรง
ตลาดหุ้นสหรัฐร่วงหนักอีกแล้ว ทองพุ่งไม่หยุดอีก เกิดกระแสวิตกครั้งใหม่ ฝรั่งเศสอาจถูกลดอันดับเครดิต !
11 ส.ค. 2554

ตลาดหุ้นสหรัฐร่วงหนักอีกแล้ว ทองพุ่งไม่หยุดอีก เกิดกระแสวิตกครั้งใหม่ ฝรั่งเศสอาจถูกลดอันดับเครดิต !
หลังจากที่ฟื้นตัวมาได้เพียงวันเดียว ล่าสุด ตลาดหุ้นสหรัฐก็ร่วงระนาวกันอีกครั้งเมื่อคืนที่ผ่านมา หลังจากที่เกิดกระแสความวิตกกังวลว่า ฝรั่งเศส อาจจะเป็นชาติแรกในยุโรปที่จะต้องเสียอันดับเครดิตสูงสุด ที่สูญเสีย อันดับเครดิต AAA ไป 
ดัชนีอุตสาหกรรมดาวโจนส์ ร่วงลงไปถึง 520 จุด หรือ 4.6% ไปอยู่ที่ 10,720 จุด ส่วนเอสแอนด์พี-500 ร่วงลงไป 52 จุดหรือ 4.4% ไปอยู่ที่ 1,121 จุด และแนสแดก ร่วงลงไป 101 จุด หรือ 4.1% ไปอยู่ที่ 2,381 จุด 
ส่วนราคาทองคำในตลาดนิวยอร์คยังพุ่งแรงไม่หยุด เพิ่มขึ้นอีก 20.70 เหรียญสหรัฐ หรือ 1.16% ไปอยู่ที่ 1,805.00 เหรียญสหรัฐต่อบาเรลล์
หุ้นในกลุ่มการเงินเป็นกลุ่มที่นำการร่วงระนาวในครั้งนี้ เนื่องจากนักลงทุนวิตกกังวลกันว่า อาจจะถึงคราวของมหาอำนาจในยุโรปบ้างที่จะต้องถูกลดอันดับเครดิต โดยเฉพาะฝรั่งเศสที่อาจจะเป็นชาติแรกที่ต้องสูญเสียเครดิต AAA ไป  
โดยในการซื้อขายหุ้นในตลาดยุโรปเมื่อคืนนี้หุ้นในกลุ่มธนาคารต่างๆก็ร่วงลงอย่างรุนแรง เช่นหุ้นของธนาคาร "โซซิเอเต เจเนราล" ของฝรั่งเศสร่วงลงไปถึง 15% หุ้นธนาคารดอชยต์แบงค์ ของเยอรมนี ร่วงลงไป 12% และหุ้นองธนาคาร บังโก แซนตานเดอร์ ของสเปนร่วงลงไป 9.5% 
เมื่อวานนี้ ประธานาธิบดี นิโคลาส์ ซาร์โกซี แห่งฝรั่งเศส ได้เดินทางกลับจากการพักร้อนกลางคันทีเดียว พร้อมกับประกาศลั่นว่า จะเดินหน้าตัดลดหนี้กองมหึมาของฝรั่งเศสลงเพื่อสร้างความมั่นใจให้กับนักลงทุนมากขึ้น 
ทั้งนี้ แม้ว่าการคาดการณ์การเติบโตทางเศรษฐกิจของฝรั่งเศสแม้ว่าจะดีกว่าอิตาลี แะสเปน แต่ทว่าการขยายตัวของเศรษฐกิจฝรั่งเศสก็ยังอยู่ในระดับต่ำ และรัฐบาลยังไม่สามารถแก้ปัญหาการขาดดุลงบประมาณของรัฐบาลซึ่งอยู่ในระดับที่ 7.1% ของจีดีพี ขณะที่เกณฑ์ของกลุ่มประเทศยูโรโซนนั้นไม่ควรจะเกินที่ 3% ของจีดีพีพี ขณะที่ระดับหนี้สาธารณะโดยรวมของฝรั่งเศสสูงถึง 85% ของจีดีพีทีเดียว โดยฝรั่งเศสถือเป็นชาติในกลุ่มที่อันดับเครดิต AAA ในกลุ่มยูโรโซนที่มีระดับหนี้สาธารณะมากที่สุด
นอกจากนั้น เนื่องจากฝรั่งเศสเป็นชาติที่มีขนาดเศรษฐกิจใหญ่เป็นอันดับ 2 ของกลุ่มยูโรโซน และเป็นหนึ่งในผู้ที่ให้เงินช่วยเหลือประเทศสมาชิกอื่นๆในวิกฤตหนี้ที่สำคัญ ทำให้ฝรั่งเศสถูกจับตามองว่า ฝรั่งเศสมีโอกาสสูงที่จะถูกหั่นอันดับเครดิตลงได้ถ้าฝรั่งเศสยังต้องคอยอุ้มชาติอื่นๆต่อไปเช่นนี้ 
อย่างไรก็ตามก่อนหน้านี้ บรรดาบริษัทจัดอันดับเครดิตต่างยังคงยืนยันในสถานะ AAA ของฝรั่งเศสอยู่
ขณะที่ราคาน้ำมันวานนี้ ดีดกลับแรง หลังคลังพลังงานสำรองสหรัฐฯดิ่งลงอย่างน่าประหลาดใจ บ่งชี้ถึงอุปสงค์ที่แข็งแกร่งในวอชิงตัน  สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนกันยายน เพิ่มขึ้น 3.59 ดอลลาร์ ปิดที่ 82.89 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน เพิ่มขึ้น 4.11 ดอลลาร์ ปิดที่ 106.68 ดอลลาร์ต่อบาร์เรล หลังจากช่วงหนึ่งพุ่งขึ้นไปถึง 107.11 ดอลลาร์